《同游析城王屋山诗七首 其四 石门飞瀑》
清代·张晋

有山无水山脉枯，似人骨立神先徂。山水兼收固云妙，水不波先如同无。

我游石门气萧爽，坐看瀑布涵清虚。山光水色两争胜，持较或恐山不如。

玉龙出匣奋鳞甲，银河落天飞珍珠。青莲居士呼不起，梦魂仿佛来匡庐。

枕流漱石有素愿，揽辔且为留斯须。何日此间结茅屋，一洗尘垢期无余。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。